**Karhuhalli** on Porin urheilukeskuksessa sijaitseva urheiluhalli, joka on valmistunut vuonna 1992. Hallissa on täysimittainen jalkapallokenttä, 400 metrin juoksurata sekä yleisurheilun kenttälajien suorituspaikkoja. Urheilutapahtumissa halliin mahtuu noin 1 500 katsojaa ja muissa tapahtumissa noin 5 000. Katsomossa on 500 istumapaikkaa.

Teknisiä tietoja
----------------

Karhuhallin korkeus on 18 m, pituus 166,5 m ja leveys 87 m. Pelikentän koko on 100×64 metriä. Kenttää kiertävän Spurtan-pinnoitteisen 3-rataisen juoksuradan tarkka pituus on 398,2 metriä, ja takasuoralla on 5-ratainen juoksusuora, jonka pituus on 134 metriä. Hallin itäpäädyssä sijaitsevat yleisurheilun kenttälajien suoritus- tai harjoituspaikat. Hallin yhteydessä on myös voimailutilat, kahvio sekä konferenssitilat.

Historia
--------

Karhuhallin nimi valittiin yleisökilpailulla, ja se otettiin käyttöön Porin Päivänä syyskuussa 1992. Ajatus maapohjaisesta jalkapallohallista esitettiin Porissa jo vuonna 1955, mutta varsinaisesti hallin suunnittelu käynnistyi vasta 1980-luvun lopussa. Alun perin tarkoitus oli rakentaa vain jalkapalloilijoiden käyttöön tarkoitettu halli, mutta loppuvaiheessa suunnitelmia muutettiin ja halliin tuli myös juoksuradat. Karhuhalli rakennettiin 1990-luvun alun syvimpänä lamakautena. Kaupunginjohtaja Martti Sinisalmen mukaan rakentamispäätös tehtiin keväällä 1991 aivan viime tingassa, sillä viikkoa myöhemmin pidetyssä kaupunginvaltuuston kokouksessa sitä ei enää olisi uusien taloustietojen valossa tehty.

Karhuhallin 400 metrin pituinen juoksurata oli valmistuessaan Pohjoismaiden ensimmäinen. Alkuperäinen hiekkatekonurmi vaihdettiin kumigranulaattipinnoitteeseen vuonna 2008.*lähde?* Valaistus uusittiin vuonna 2017, jolloin vanhat monimetallivalaisimet vaihdettiin LED-valaistukseen. Hallin ulkokatto uusittiin vuonna 2018.

Karhuhallissa on pelattu yksi jalkapallon Veikkausliigan ottelu huhtikuussa 1996 FC Jazzin ja Jaron välillä. Ottelua oli seuraamassa 1 300 katsojaa, mikä on Karhuhallin yleisöennätys urheilutapahtumissa. Helmikuussa 1997 FC Jazz kohtasi Karhuhallissa harjoitusottelussa ruotsalaisen AIK Tukholman. FC Jazzin lisäksi hallissa ovat sarjaotteluita pelanneet FC PoPa ja NiceFutis. Karhuhalli on toiminut jalkapallon TUL Cupin lopputurnauksen isäntänä vuonna 1993. Pesäpallon naisten halli-SM on Karhuhallissa pelattu useampia kertoja.*lähde?* Vuonna 2016 Eero Haapala hyppäsi Karhuhallissa pituushypyn sisäratojen Suomen ennätyksen 811, joka oli myös hallikauden kansainvälinen kärkitulos.

Urheilutapahtumien lisäksi Karhuhalli toimii erilaisten messujen ja konserttien pitopaikkana. Siellä ovat esiintyneet muun muassa Eppu Normaali, Yö ja Hector. Karhuhallissa järjestetään vuosittain Porin Rakennusmessut ja myös Satakunnan Messut järjestää hallissa säännöllisesti erilaisia messutapahtumia.

Lähteet
-------

1. 1 2 3  Karhuhalli Porin kaupunki. Viitattu 11.1.2008.
2. 1 2  Paananen, Erkki: Porin Karhuhalli maksoi vain 38 miljoonaa.  *Helsingin Sanomat*, 25.9.1992, s. A5. HS Aikakone (vain tilaajille). Viitattu 2.6.2019.
3. 1 2  Paananen, Erkki: Porin jättihallille nimi kaupungin symbolieläimestä.  *Helsingin Sanomat*, 19.11.1991, s. C8. HS Aikakone (vain tilaajille). Viitattu 2.6.2019.
4. 1 2  Varjonen, Jukkapekka: 1990-luvun laman uroteko Karhuhalli saa vihdoin tilkkutäkin tilalle uuden katon  21.8.2018. Satakunnan Kansa.  Arkistoitu 2.6.2019. Viitattu 2.6.2019.
5. ↑  Tasaista valoa kaikille lajeille  29.5.2017. Greenled. Viitattu 2.6.2019.
6. ↑  Nieminen, Antti: Saku Laaksonen vainusi tekopaikat.  *Helsingin Sanomat*, 29.4.1996, s. D5. HS Aikakone (vain tilaajille). Viitattu 2.6.2019.
7. ↑  Paalosalo, Jorma: FC Jazz pisti AIK:n koville.  *Satakunnan Kansa*, 16.2.1997.  Viitattu 2.6.2019.
8. ↑  Pituushypyssä uusi Suomen ennätys, maailman kärkitulos  26.1.2013. MTV3. Viitattu 3.6.2019.
9. ↑  Karhu-halli Meteli.net. Viitattu 11.10.2011.
10. ↑  Piha, puutarha & Porin rakennusmessut jälleen ensi keväänä 25.-26.4.2020  2019. Satakunnan Messut.  Arkistoitu 2.6.2019. Viitattu 2.6.2019.

Aiheesta muualla
----------------

* Karhuhalli Porin kaupungin sivuilla